Document ID: 32015R0459

VYKONÁVACIE NARIADENIE KOMISIE (EÚ) 2015/459
z 19. marca 2015,
ktorým sa špecifikujú technické ukazovatele ad hoc modulu o mladých ľuďoch na trhu práce na rok 2016 podľa nariadenia Rady (ES) č. 577/98
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 577/98 z 9. marca 1998 o organizácii výberového zisťovania pracovných síl v Spoločenstve (1), a najmä na jeho článok 7a ods. 5,
keďže:
(1)
Na monitorovanie pokroku v dosahovaní spoločných cieľov stratégie Európa 2020 a s ňou spojenej hlavnej iniciatívy Mládež v pohybe (2) je potrebný komplexný súbor údajov o mladých ľuďoch a ich prechode na trh práce, ktorý umožní porovnanie medzi jednotlivými členskými štátmi.
(2)
Vo svojom oznámení Prehodnotenie vzdelávania: investície do zručností na dosiahnutie lepších sociálno-ekonomických výsledkov (3) Komisia vyzvala členské štáty, aby vo svojich vzdelávacích systémoch zaviedli reformy, ktoré mladým ľuďom poskytnú zručnosti potrebné na zamestnanie sa.
(3)
V uznesení z 27. novembra 2009 o obnovenom rámci pre európsku spoluprácu v oblasti mládeže (2010 - 2018) (4) Rada zdôraznila potrebu lepšie poznať a pochopiť životné podmienky, hodnoty a postoje mladých žien a mužov.
(4)
V odporúčaní z 22. apríla 2013 o zavedení záruky pre mladých ľudí (5) Rada vyzvala členské štáty, aby zaviedli systémy záruky pre mladých ľudí čo najskôr, najlepšie hneď na začiatku viacročného finančného rámca na roky 2014 - 2020. Na tento účel sa im odporúča využitie prostriedkov zo spoločného strategického rámca EÚ, a najmä Európskeho sociálneho fondu.
(5)
V oznámení s názvom Spoločne pre mladých ľudí Európy: Výzva na prijatie opatrení proti nezamestnanosti mládeže (6) Komisia nabáda členské štáty k zavedeniu záruky pre mladých ľudí a investovaniu do nich. Presadzuje online služby, ktoré mládeži sprístupnia pracovné príležitosti ponúkané zamestnávateľmi doma i v ostatných členských štátoch, pričom pomáha aj MSP zamestnávať mladých ľudí z celej Európy.
(6)
Nariadením Komisie (EÚ) č. 318/2013 (7) sa zriaďuje ad hoc modul o mladých ľuďoch na trhu práce na rok 2016.
(7)
V delegovanom nariadení Komisie (EÚ) č. 1397/2014 (8) sa špecifikujú a opisujú oblasti špecializovaných informácií („časti ad hoc modulov“), ktoré majú byť zahrnuté do ad hoc modulu o mladých ľuďoch na trhu práce na rok 2016.
(8)
Podľa nariadenia Európskeho parlamentu a Rady (EÚ) č. 545/2014 (9) má Komisia špecifikovať technické ukazovatele, filtre, kódy a termín zasielania údajov v rámci každej časti ad hoc modulu podľa odôvodnenia 7.
(9)
Opatrenia stanovené v tomto nariadení sú v súlade so stanoviskom Výboru pre Európsky štatistický systém,
PRIJALA TOTO NARIADENIE:
Článok 1
Technické ukazovatele ad hoc modulu o mladých ľuďoch na trhu práce na rok 2016, filtre a kódy, ktoré sa majú použiť, a termín zasielania údajov Komisii sú stanovené v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. marca 2015

Labels: 12
9
19